
עיריית יבנה
מחלקת רישוי עסקים

מדיניות אכיפה ברישוי עסקים
א. רקע
1. חשיבות רישוי העסקים:  רישוי עסקים הוא אחד מתחומי הליבה החשובים בעשייתה של הרשות המקומית.  פעילות עסקית היא מנוע צמיחה התורם לכלכלת העיר,  לפרנסת התושבים ולקידום המשק. רישוי עסקים תכליתו להבטיח את השמירה על שלום הציבור, בטיחותו ובריאותו, למנוע מפגעים ולקדם את איכות חיי התושבים. הפעלת עסק טעון רישוי ללא רישיון היא עבירה על החוק שבצידה ענישה פלילית (צווים, קנסות ואף מאסר(.
2. מטרות החוק: חוק רישוי עסקים, התשכ"ח – 1968 (להלן: "החוק"), נועד להסדיר את פעילות העסקים טעוני הרישוי, תוך קיום מטרות הרישוי כפי שהן מופיעות בסעיף 1 לחוק:

· איכות נאותה של הסביבה ומניעת מפגעים ומטרדים.

· מניעת סכנות לשלום הציבור והבטחה מפני שוד והתפרצות.

· בטיחות של הנמצאים במקום העסק או בסביבתו.

· מניעת סכנות של מחלות בעלי חיים ומניעת זיהום מקורות מים בחומרי הדברה, בדשנים או בתרופות.

· בריאות הציבור, לרבות תנאי תברואה נאותים.

· קיום תכליות דיני התכנון והבניה.

· קיום הדינים הנוגעים לכבאות.

ב. הגדרת השיטה ומדיניות האכיפה
1.  תכליתה של מדיניות האכיפה
· יצירת אחידות ושוויוניות באכיפה כלפי כלל העסקים.

· יצירת ודאות לבעלי עסקים קיימים וליזמים המעוניינים לפתוח עסק חדש.

· סיוע לבעלי העסקים לכלכל את צעדיהם,  תוך שמירה מלאה על הוראות החוק.

· הגברת השקיפות,  ממנה נהנים העובדים האמונים על האכיפה, בעלי העסקים והתושבים בעיר כאחד.
2. עקרונות מדיניות אכיפה – גורמי הפיקוח ומחלקת רישוי עסקים
בבואה לבחון האם להתחיל בהליכי אכיפה נגד בית עסק שפועל ללא רישיון,  תפעל מחלקת רישוי עסקים על פי העקרונות הבאים:

· הערכת רמת המסוכנות:  הבחינה תתבסס על ניתוח והערכת פוטנציאל הסיכון של העסק לאדם ולסביבתו ומידת הפגיעה האפשרית שלו בשלומם, ביטחונם, בריאותם, איכות חייהם ואיכות הסביבה של התושבים. ככל שרמת המסוכנות גבוהה יותר, כך תעלה העדיפות לנקיטת הליכי אכיפה.

· מאפייני העסק : יש לבחון את מיקום העסק, היקפו, מאפייני פעילותו, שעות הפעילות, התנאים הדרושים לפעילותו והאישורים הנדרשים לו מנותני האישור השונים המוגדרים בצו.

· משך זמן ההפרה : בחינת רמת המפגעים והמטרדים לציבור הרחב תילמד, בין היתר, ממשך הזמן שבו העסק מפר את הוראות הדין, פועל ללא רישיון או מפר את תנאי הרישיון הקיים (ככלל, ככל שמשך ההפרה ארוך יותר, העדיפות לאכיפה גבוהה יותר(.
· קיומו של אופק להסדרה:
· ככל שקיים אופק ברור וריאלי להסדרה מלאה של העסק (הוצאת רישיון או עמידה בתנאיו) ונראה כי בעל העסק פועל באופן נמרץ ומסוגל להסדיר את הנדרש, העסק ימוקם במדרג נמוך בסדר העדיפויות לאכיפה.

· ככל שהאופק להסדרה מוערך כממושך יותר, עולה בהתאמה העדיפות לאכיפה. בראש סדר העדיפויות יימצאו עסקים שאין כלל אופק להסדרתם.

· מצבים המעידים על אופק הסדרה חיובי (רשימה פתוחה):
· עסק שהחזיק ברישיון עסק שפג תוקפו והוא מצוי כעת בהליכי חידוש פעילים.

· עסק המצוי בהליכים פעילים ונמרצים להוצאת רישיון עסק (בין אם היה לו רישיון בעבר ובין אם לא).

· מקרים בהם לא נראה כי קיימת מניעה עניינית או מהותית המונעת את הוצאת הרישיון או חידושו.

· עסק שמצוי, על פי הערכת גורמי המקצוע , בשלב מתקדם של הליך הרישוי.

· היעדר אופק להסדרה :  אופק להסדרה בטווח בינוני/ארוך או היעדר אופק כלל, יוגדרו במקרים הבאים:

· קיומה של מניעה תכנונית מהותית להוצאת הרישיון על פי דיני התכנון והבנייה.

· עסק אשר על פני הדברים לא ניתן יהיה להעניק לו רישיון עסק על פי הוראות הדין הקיים מכל סיבה שהיא.

· רמת הציות ושיתוף הפעולה : עסק אשר הגיש בקשה כחוק ופועל בהתאם להנחיות הרשות המקומית ונותני האישור, יוגדרו כעסק מציית ומשתף פעולה. מנגד, עסק שלא פנה כלל בבקשה לרישיון יוגדר כעסק שאינו מציית ואינו משתף פעולה, דבר שיעלה את קדימותו לאכיפה.

ג. עקרונות מדיניות אכיפה – התביעה העירונית
בכל תיק חקירה המועבר מרשות הרישוי אל התביעה העירונית, מוטלת על התביעה החובה לבחון באופן פרטני את נסיבות העבירה, הראיות לכאורה ומידת העניין לציבור. העדיפות בטיפול ובנקיטת הליכים משפטיים תיקבע לפי התבחינים הבאים (רשימה פתוחה):

· מידת המסוכנות של העסק לשלום הציבור, בטיחותו,  בריאותו ואיכות הסביבה.

· מורכבות הליך ההסדרה אל מול מידת שיתוף הפעולה של בעל העסק (ככל שההליך פשוט ובעל העסק נמנע משיתוף פעולה, העדיפות לאכיפה תעלה).
· נסיבות מיוחדות של העסק:  אופיו, גודלו, מידת הנראות וההשפעה שלו במרחב הציבורי,  משך הזמן שהוא פועל והפעולות שנקט בעליו.

· משך הזמן שבו מבוצעת העבירה ברצף.

· הרקע לביצוע העבירה (למשל:  הבחנה בין עסק חדש לבין עסק שהחזיק ברישיון ונתקל בקושי נקודתי בחידושו).
· האם מדובר בעבירה ראשונה של בעל העסק או בעבירה חוזרת.

· האם מדובר בעבירה בודדת או בריבוי עבירות והפרות במקביל.

· סוג העבירה (הבחנה בין ניהול עסק ללא רישיון כלל, לבין ניהול עסק תוך הפרת תנאי רישיון קיים).
· היקף הנזק או פוטנציאל הנזק שנגרם או עלול להיגרם לציבור או לסביבה (מטרדים, זיהום, סיכון חיים).
· מועד גילוי העבירה וחלוף הזמן מאז גילויה.

· סיכויי ההסדרה ומשך הזמן הריאלי הנדרש להשלמתה.

· התנהלות בעל העסק לפני ואחר ביצוע העבירה, מידת הציות הכללית שלו להוראות החוק ומידת שיתוף הפעולה שלו עם הרשות.

ד. כלי האכיפה והתנאים להפעלתם
1. הגשת כתב אישום וצו סגירה שיפוטי (סעיפים 14 ו-16 לחוק)
· הכלל:  כנגד כל עסק הפועל בניגוד לחוק ועל פי התבחינים המפורטים לעיל, יש לפעול להגשת כתב אישום.

· במסגרת ניהול ההליך הפלילי לפי סעיף 14, התביעה תעתור תמיד לקבלת צו סגירה/הפסקת עיסוק במסגרת גזר הדין (לפי סעיף 16 לחוק), אלא אם כן העסק נסגר בפועל או קיבל רישיון עסק כדין עובר למתן גזר הדין.

2. צו הפסקה מנהלי (סעיף 20 לחוק)
· סמכות:  מצוי בסמכות ראש העירייה (או מי שהוסמך לכך על ידו) ויינתן לאחר התייעצות עם התביעה העירונית ובהמלצת אחד או יותר מהגורמים המאשרים.
· תנאים להפעלה:  צו מנהלי יישקל ויוצא כאשר מדובר בעסק הפועל ללא רישיון/היתר (או בניגוד בוטה לתנאיו) ומקים סכנה ממשית, דחופה או חשש משמעותי לפגיעה בציבור ובמטרות החוק.

3.  צווים שיפוטיים ללא הגשת כתב אישום (בסמכות בית המשפט)
· צו למניעת פעולות (סעיף 22 לחוק):  בקשה לצו זה תישקל כאשר מבוצעות פעולות הכנה (טרם פתיחת העסק בפועל) לניהול עסקים מורכבים או מסוכנים (כגון: אולמות אירועים, מפעלי מזון, עסקים שיש בהם סכנה לבריאות או לשלום הציבור או מטרד משמעותי) מבלי שניתן רישיון או היתר). כמו כן, הצו יתבקש במקרים של פעולות הכנה לניהול עסק תוך השתלטות על שטחים ציבוריים.

· הארכת תוקף צו מנהלי (סעיף 21 לחוק):  פנייה לבית המשפט לצורך הארכת תוקפו של צו הפסקה מנהלי שניתן כדין.

· צו הפסקה שיפוטי ללא אישום (סעיף 22ב לחוק):  בקשה לצו הפסקה שיפוטי עצמאי תישקל בעסקים המאופיינים ברמות סיכון גבוהות, בהתאם לחלוקה הבאה:

	קטגוריית סיכון
	סוגי העסקים הרלוונטיים
	תנאים ודגשים מיוחדים

	מקומות עתירי קהל
	קניונים, אולמות אירועים, מסעדות מעל 100 איש, מרכולים מעל 800 מ"ר, אירועים תחת כיפת השמיים מעל 500 משתתפים, מתחמי ספורט ותרבות, בריכות שחייה, מפעלים עתירי שטח.
	מקומות שהוגדרו על ידי שירותי הכבאות ברמת סיכון גבוהה.

	סיכון תברואתי
	אטליזים, מפעלי ייצור מזון מן החי, מסעדות, אולמות אירועים, מרכולים, מפעלי מזון, בריכות שחייה, ירידי מזון.
	עסקים עם פוטנציאל פגיעה ישיר בבריאות הציבור.

	עסקים מסוכנים
	תחנות דלק ומילוי גז, מקומות למכירה ואחסנה של גז, כלי נשק ותחמושת, ייצור ואחסנת חומרים מסוכנים, פאבים ועסקים שעיקר פעילותם הגשת משקאות משכרים לצריכה במקום.
	עסקים המערבים חומרים נפיצים/דליקים או השפעות אלכוהול.

	מפגעים סביבתיים
	עסקים לטיפול באשפה ופסולת (למעט חומרים מסוכנים), שפכים וקולחין, אתרים לפירוק חלקים משומשים מכלי רכב, מפעלים לייצור חומרי גלם לבנייה.
	עסקים הגורמים למפגעים סביבתיים קשים או זיהום.


צווים זמניים במסגרת הליך פלילי (במקביל להגשת כתב אישום - סעיף 17 לחוק)
הגשת בקשה לצו הפסקה שיפוטי זמני במקביל להגשת כתב האישום תישקל במקרים הבאים, בהתאם לחסר באישורים המהותיים:

· במקומות עתירי קהל (קניונים, אולמות אירועים, מסעדות מעל 100 איש, מרכולים מעל 800 מ"ר, מפעלים עתירי שטח בסיכון גבוה): כאשר חסרים לעסק הן אישור משטרה והן אישור כבאות במקביל.

· במקומות עם סיכון תברואתי (אטליזים, ייצור מזון מן החי, מסעדות מעל 100 איש, מרכולים מעל 800 מ"ר, מפעלי מזון): כאשר חסרים לעסק הן אישור משרד הבריאות והן אישור כבאות במקביל.

· בעסקים מסוכנים (תחנות דלק וגז, כלי נשק, חומרים מסוכנים, מקומות למכירת/הגשת משקאות משכרים): כאשר חסר לעסק אישור מהותי לאחת מהפעילויות המרכזיות.

· בעסקים הגורמים למפגע סביבתי (אשפה ופסולת - פריט 5.1, שפכים וקולחין - פריט 5.3, פירוק רכב - פריט 8.7ב, חומרי גלם לבנייה - פריט 10.7): כאשר חסר לעסק אישור של הגורם המוסמך לאיכות הסביבה.

מחלקת רישוי עסקים , עיריית יבנה, ת.ד 3, יבנה, 81101. טל': 08-9425615 פקס: 08-9433423
                                  דוא"ל: lana@yavne.muni.il אתר אינטרנט:  www.yavne.muni.il

